**DEDDF GWASANAETHAU CYMDEITHASOL A LLESIANT (CYMRU)**

**ASTUDIAETH ACHOS**

**Deryn**

1. Dwedwch wrtha i ychydig amdanoch chi eich hun

Deryn dw i, rydw i’n 82 oed a’r dyddiau hyn dwi’n anghofus iawn achos dwi ar drothwy dementia. Mae gen i dri o blant, pump o wyrion a thri gor-wyr. Bu farw fy ngŵr bedair blynedd yn ôl o drawiad ar y galon. Dw i’n ei golli e’n fawr iawn. Buon ni’n briod am 55 o flynyddoedd. Dw i’n eitha unig yma ar fy mhen fy hun. Dw i’n byw yn y tŷ y buon ni’n byw ynddo am 30 o flynyddoedd rownd y gornel oddi wrth un o fy merched. Dydw i ddim yn mynd allan lawer ond mae fy nghath Molly yn cadw cwmni i fi a dw i’n dal i hoffi paentio sy’n fy nghadw’n brysur.

1. Dwedwch ychydig wrtha i am yr hyn sy’n digwydd?

Dw i wedi cael trafferth ymolchi a gwisgo felly mae fy merch yn galw i mewn bob bore a gyda’r nos i fy helpu. Dw i ddim yn gallu mynd allan i siopa, felly dw i’n rhoi rhestr i fy merch bob yn ail ddiwrnod ac mae hi’n dod â’r pethau dw i eu hangen. Mae fy merch hefyd yn dod â bwyd dros ben i mi ac yn ei dwymo fel mod i’n cael pryd poeth bron bob dydd. Ond ar ôl dweud hynny, dydw i ddim am fynd i gartref gofal a cholli’r ychydig annibyniaeth sydd gen i ar ôl.

1. Beth sy'n eich pryderu fwyaf?

Rydw i'n pryderu faint o straen mae hyn yn ei roi ar fy merch a dydw ddim am fod yn faich. Wedi dweud hynny, dydw i ddim am fynd i gartref a cholli'r ychydig o annibyniaeth sydd gen i ar ôl.

1. A allwn ni dreulio ychydig o amser yn ystyried yr hyn sy’n bwysig i chi?

|  |  |
| --- | --- |
| **Fframwaith Canlyniad Cenedlaethol**  | **Beth sy’n bwysig i mi?**  |
| Llesiant | Gwybod bod fy mhlant a fy wyrion yn ddiogel a hapus.Gwybod bod fy nghath yn ddiogel a hapus.Teimlo’n ddiogel a hapus fy hun.  |
| Iechyd corfforol a meddyliol, a llesiant emosiynol  | Hoffwn fwy o gyfleoedd i weld pobl oherwydd mod i’n unigHoffwn i gael bath bob dyddHoffwn bryd o fwyd poeth/twym bob dydd |
| Amddiffyn rhag camdriniaeth ac esgeulustod  |  |
| Addysg, hyfforddiant a gweithgareddau hamdden  | Hoffwn baentio gyda phobl eraill yn hytrach na phaentio gartref ar fy mhen fy hun bob amser  |
| Perthnasoedd domestig, teuluol a phersonol  | Dw i am fyw’n agos at fy nheulu, yn enwedig fy merch.Dw i ddim am i fy merch orfod fy helpu i ymolchi, gwisgo, coginio a siopa achos ei fod yn rhoi straen ar ein perthynas a dydw i ddim eisiau bod yn faich.  |
| Y cyfraniad a wneir i gymdeithas  | Gallwn ddangos hanfodion paentio i eraill yn arbennig i blant |
| Sicrhau hawliau a hawladau  |  |
| Llesiant cymdeithasol ac economaidd  |  |
| Addasrwydd llety preswyl  | Hoffwn symud i fflat heb risiau a bod yn agos at fy merch o hyd. Dw i’n dal am gael fy nghath yn byw gyda fi . |

1. Pa bethau sy’n eich rhwystro rhag gallu cyflawni’r pethau sy’n bwysig i chi?
* Dw i ddim yn gallu gyrru car na defnyddio’r bws bellach oherwydd dwi’n drysu ac mae hynny’n fy nychryn.
* Wn i ddim a oes yna grwpiau paentio y gallwn i ymuno â nhw. Roedden i arfer mynychu un yn y coleg flynyddoedd yn ôl, ond dwi rhy hen i hynny nawr.
* Mae fy merch wedi bod yn chwilio am fflat ond mae’n dweud nad oes rhai ar gael ac efallai bydd rhaid i mi symud i gartref gofal a dw i ddim am wneud hynny.
1. A allai cymorth eich helpu i gyflawni’r pethau sy’n bwysig i chi?
* Dw i’n meddwl y byddai peth cymorth gyda bathio, gwisgo, siopa a choginio yn fy helpu i aros yn fy nghartre a pheidio gorfod symud i mewn i gartref gofal.
* Fedra i ddim mynd allan heb fod rhywun yn mynd â fi. Felly petai rhywun yn gallu mynd â fi byddai o help mawr.
* Dw i’n meddwl bod angen i fy merch a finnau siarad â rhywun am ble galla i fyw yn y dyfodol.
1. Beth ydy’r risgiau os na allwch gyflawni’r pethau sy’n bwysig i chi?
* Bydda i’n mynd yn fwy a mwy ynysig
* Bydda i’n fwy dibynnol ar fy nheulu
* Bydda i’n colli’r ychydig annibyniaeh sydd gen i
1. Pa sgiliau a chryfderau sydd gennych a fydd yn eich helpu i gyflawni’r pethau sy’n bwysig i chi?

|  |  |
| --- | --- |
| Cryfderau mewnol | Dw i’n ystyfnig ac yn gwybod beth dw i eisiau  |
| Pobl sy’n rhoi nerth i mi | Fy nheulu yn enwedig fy merch, Gwen a fy wyres Ann Fy nghymdoges, Sharon |
| Pethau dwi’n falch ohonyn nhw  | Bues i’n briod am 55 o flynyddoedd ac mae gen i deulu harddBues i’r gadeirydd Sefydliad y Merched am pum mlynedd |
| Unrhyw gryfder arall  | Fy nghath Molly a fy ffydd yn Nuw  |

1. Pa sgiliau a chymorth ydych chi’n credu sydd gan eich teulu a’ch ffrindiau i’w cynnig a allai’ch helpu i gyflawni’r pethau sy’n bwysig i chi? (Er enghraifft diddordebau sydd gennych yn gyffredin).
* Mae fy merch, Gwen, yn fodlon fy helpu i siopa a choginio ond all hi ddim dal i fy ymolchi a fy ngwisgo bob dydd oherwydd bod ganddi waith i fynd iddo.
* Mae fy wyres yn astudio celf yn y coleg ac mae dosbarth nos cynnar yn cael ei gynnal y gallen ni ei wneud gyda’n gilydd ond dydy hi ddim yn gyrru felly dw i ddim yn gallu cyrraedd yno.
* Mae Sharon yn mynd i’r eglwys a byddai hi’n mynd â fi ond dydy hithau ddim yn gyrru chwaith.
1. Pa sgiliau, gallu a chymorth ydych chi’n credu sydd gan y gymuned a allai’ch helpu chi i gyflawni’r pethau sy’n bwysig i chi?
* Mae gan yr eglwys wasanaeth nôl a danfon pobl ar gyfer pobl yn fy sefyllfa i, felly dw i am roi cynnig arno. Mae Sharon am ddod gyda fi ar y cychwyn.
1. Ydy’r sgiliau, y cymorth a’r galluedd yn ddigonol i’ch galluogi i gyflawni’r pethau sy’n bwysig i chi?
* Nac ydyn. Dw i angen cymorth i ymolchi a gwisgo yn y boreau a gyda’r nos.
* Hoffai fy wyres ddod gyda fi i ddosbarth celf ond dydy hi ddim yn gyrru a does yr un o’r ddwy ohonon ni’n gallu fforddio tacsi.
1. Penderfynu Cymhwystra
* Cymwys ar gyfer gofal a chymorth i’ch helpu i ymolchi a gwisgo yn y bore a gyda’r nos. Sylwch y dylid gofyn i Deryn a ydy hi am drefnu hwn ei hun neu gyda help gan ddefnyddio taliad uniongyrchol fel ei bod yn dod i adnabod y gweithiwr cymorth a gwybod pwy sy’n dod, a bydd hyn yn bwysig iddi hi yn y dyfodol wrth i’w dementia ddatblygu.
* Angen gwybodaeth a chyngor am opsiynau tai
* Angen taliad uniongyrchol i dalu am dacsi i chi a’ch wyres fynd i ddosbarth celf unwaith yr wythnos